b'\n_START_ARTICLE_\nEdinburgh Castle\n_START_PARAGRAPH_\nEdinburgh Castle er en gammel festning p\xc3\xa5 Castle Rock i sentrum i byen Edinburgh i Skottland. Den har v\xc3\xa6rt benyttet av ulike milit\xc3\xa6re styrker siden forhistoriske tider, og stedets beliggenhet var forutsetningen for bydannelsen av den n\xc3\xa5v\xc3\xa6rende hovedstaden i Skottland. Festningen ble nylig overf\xc3\xb8rt til Forsvarsdepartementet.\n_START_SECTION_\nBeskrivelse\n_START_PARAGRAPH_\nEdinburgh Castle ligger p\xc3\xa5 toppen av Royal Mile (\xc2\xabDen Kongelige Mil\xc2\xbb, egentlig 1,61 km), hovedgaten i den gamle byen som leder ned til Holyrood Palace. Festningen er \xc3\xa5pen for turister og blir bestyrt av foreningen Det historiske Skottland. Stedet er den st\xc3\xb8rste turistattraksjonen i Skottland m\xc3\xa5lt etter billettinntekter._NEWLINE_Festningen ligger p\xc3\xa5 toppen av en vulkansk plugg. Tre av sidene er beskyttet av rette, bratte bergvegger og den eneste adkomsten er p\xc3\xa5 den fjerde og \xc3\xb8stlige siden. Historisk l\xc3\xa5 en innsj\xc3\xb8 (skotsk: loch) p\xc3\xa5 nordsiden av festningen, kalt for Nor\xe2\x80\x99Loch. Innsj\xc3\xb8en ble t\xc3\xb8mt i den georgianske tiden da den nye byen ble bygget og festningen hadde mistet mye av sin forsvarsfunksjon. Nor\xe2\x80\x99Loch ble da brukt som en \xc3\xa5pen kloakk. I maleriet til h\xc3\xb8yre fra 1780 kan innsj\xc3\xb8en sees til h\xc3\xb8yre._NEWLINE_Man kommer vanligvis inn i festningen via paradeplassen, The Esplanade, som er en lang, brosteinsbelagt bakkehelling mellom festningen og Royal Mile. Esplanaden er stedet hvor det \xc3\xa5rlige Edinburgh Military Tattoo blir holdt, en oppvisning av milit\xc3\xa6rdrill og milit\xc3\xa6rmusikk, hvor ogs\xc3\xa5 HM Kongens Garde har utmerket seg gjennom flere \xc3\xa5r. Stedet ble i tidligere \xc3\xa5r benyttet til parader og drilling for festningsgarnisonen. P\xc3\xa5 maleriet ville Esplanaden ha ligget til venstre, men var den gang ikke anlagt enn\xc3\xa5. Ved inngangsplassen ligger en sylindrisk kanonstilling kalt \xc2\xabHalf Moon Battery\xc2\xbb, synlig til venstre p\xc3\xa5 maleriet. Kanonstillingen ble anlagt i 1574._NEWLINE_Man kommer inn i festningen via et porthus foran kanonstillingen som leder til en gate som heller oppover og rundt til h\xc3\xb8yre for kanonstillingen. Gaten leder deretter gjennom den gamle portnerboligen og opp til borgg\xc3\xa5rden i festningens midte._NEWLINE_Prestegjeldets kirke i festningen kalles for Canongate Kirk, der har festningens kommandant sin egen kirkestol._NEWLINE_Til tross for at Edinburgh Castle er en turistattraksjon er festningen fortsatt hovedkvarter for den britiske h\xc3\xa6r i Skottland; den er hovedkvarteret for den 52. infanteribrigade i tillegg til \xc3\xa5 v\xc3\xa6re regimentshovedkvarter for Royal Scots, Royal Scots Dragoon Guards og 4. regiment av Det Kongelige milit\xc3\xa6rpoliti._NEWLINE_Skottlands kronregalier har v\xc3\xa6rt utstilt i Edinburgh Castle siden 4. februar 1818.\n_START_SECTION_\nHistoriske angrep\n_START_PARAGRAPH_\nI 1314, bare noen f\xc3\xa5 m\xc3\xa5neder f\xc3\xb8r slaget ved Bannockburn, utf\xc3\xb8rte Thomas Randolph, 1. jarl av Moray et dumdristig angrep p\xc3\xa5 Edinburgh Castle, en av de f\xc3\xa5 gjenv\xc3\xa6rende festninger som fortsatt var besatt av engelskmennene. Randolph hadde f\xc3\xa5tt opplysninger fra guvern\xc3\xb8rens s\xc3\xb8nn om en sti oppover p\xc3\xa5 nordsiden av det bratte berget. Om natten ledet Randolph sine menn oppover stien mens hovedstyrken angrep fra sydsiden. Randolph greide \xc3\xa5 komme seg innenfor murene og \xc3\xa5pne portene for hovedstyrken. Festningen ble deretter nedkjempet.'